# name
Tractament intraarticular de l'hàl·lux rígid: proposta de nous abordatges i tractaments bioactius

# metadata.dc.contributor.other[].value
Universitat de Barcelona. Facultat de Medicina i Ciències de la Salut

# metadata.dc.description.abstract[].value
[cat] INTRODUCCIÓ. Les infiltracions d'àcid hialurònic són una de les opcions de tractament conservador per reduir la inflamació i el dolor a les articulacions. A causa del creixent interès pel tractament amb àcid hialurònic en la patologia de l'hàl·lux rígid, es proposa aquest estudi. Per primera vegada es realitza un estudi amb preparacions cadavèriques diagnosticades prèviament d'hàl·lux rígid en diferents graus degeneratius de la primera articulació metatarsofalàngica, mitjançant una única punció intraarticular d'àcid hialurònic de 21 mg/ml reticulat amb mannitol. Es comproven els graus de moviment articular, si hi ha extravasació de material a les estructures anatòmiques adjacents i quin és l'augment de l'espai intraarticular. Aquest estudi és complementar amb una prova pilot amb tres pacients voluntàries diagnosticades prèviament d’hàl·lux rígid a l’Hospital podològic Virgínia Novel de la Universitat de Barcelona. HIPÒTESI. (a) La infiltració intraarticular d'àcid hialurònic de 21 mg/ml reticulat amb mannitol a la primera articulació metatarsofalàngica augmenta els graus d'extensió i flexió plantar tant en posició de càrrega com en descàrrega. (b) La infiltració intraarticular d'àcid hialurònic de 21 mg/ml reticulat amb mannitol a la primera articulació metatarsofalàngica no causa lesions a la càpsula articular ni extravasació als teixits circumdants. OBJECTIU. (a) Analitzar l'efectivitat de l'àcid hialurònic reticulat per al tractament intraarticular de l'hàl·lux rígid en els seus diferents graus de degeneració articular de la primera articulació metatarsofalàngica sobre preparacions cadavèriques d'ambdós sexes. (b) Analitzar l'eficàcia del tractament intraarticular amb àcid hialurònic reticulat amb pacients amb diferents graus d'hàl·lux rígid. MATERIAL I MÈTODES. Es van seleccionar deu exemplars frescos congelats de peus seccionats per sota del genoll, no fixats amb formol, amb diferents graus degeneratius de la primera articulació metatarsofalàngica. Abans i després del procediment d'infiltració, es va calcular el rang d’extensió i flexió plantar per a totes les articulacions metatarsofalàngiques de la mostra. Es va efectuar la infiltració d'àcid hialurònic de 21 mg/ml reticulat amb mannitol seguint les instruccions del fabricant a la primera articulació metatarsofalàngica de les mostres per simular el procediment més apropiat per la posterior aplicació clínica en pacients. Per detectar les complicacions degudes al procediment es van disseccionar cinc peus i cinc es van seccionar amb una serra de diamant. Finalment, duem a terme el procés d'infiltració d'una única dosi d'àcid hialurònic de 21 mg/ml reticulat amb mannitol a tres pacients amb diferents graus degeneratius de la primera articulació metatarsofalàngica per valorar la millora dels graus de mobilitat articular i si afavoreix la millora de la simptomatologia clínica. RESULTATS. El rang de moviment d’extensió de la primera articulació metatarsofalàngica entre les diferents mostres cadavèriques al període preoperatori i el postoperatori van ser: (1) 47º (rang, 22º - 56º) a 58º (rang, 42º – 90º) graus d’extensió en posició de càrrega (p > 0,006); (2) 41° (rang, 24º - 64º) a 58º (rang, 42º - 72º) graus d’extensió en posició de descàrrega (p > 0,009); (3) 14º (rang, 2º - 40º) a 16º (rang, 6º - 52º) graus de flexió plantar en posició de descàrrega ( p > 0,083). No es van observar lesions de les estructures anatòmiques ni per dissecció anatòmica ni en seccions anatòmiques. L'àcid hialurònic reticulat de 21 mg/ml amb mannitol millora la simptomatologia clínica, la mobilitat articular de la primera articulació metatarsofalàngica i la qualitat de vida de les pacients amb hàl·lux rígid sotmeses a la prova pilot. Aquests efectes s'han mantingut durant més de catorze mesos. CONCLUSIONS. A totes les preparacions cadavèriques i a les pacients voluntàries, tant el fàrmac com la tècnica són efectives al 100%, com es corrobora, ja que el producte es manté al lloc esperat i causa un augment del moviment articular. Així doncs, l'àcid hialurònic de 21 mg/ml reticulat amb mannitol és una opció vàlida per tractar els signes i símptomes de l'hàl·lux rígid en diferents graus de degeneració articular.

# metadata.dc.rights[].value
cc by-nc-nd (c) Capell Morera, Annabel, 2025

# metadata.dc.source[].value
Tesis Doctorals - Facultat - Medicina i Ciències de la Salut

# metadata.dc.title[].value
Tractament intraarticular de l'hàl·lux rígid: proposta de nous abordatges i tractaments bioactius